I regjeringens forslag ble det lagt opp til en helhetlig videreutvikling av Norges forsvarsevne og forsvarssektoren, herunder en betydelig styrking av Forsvaret. Regjeringen ville først prioritere å utbedre svakheter i gjeldende struktur for å tilrettelegge for videre vekst. Samtidig ville en prioritere satsning innenfor fire hovedområder; fornyelse av Sjøforsvaret, styrking av luftvernet, økt kapasitet i Hæren og Heimevernet, og økt evne til situasjonsforståelse. Regjeringen la til grunn en forpliktende økonomisk opptrapping over en tolvårsperiode.